游春
作者：張玉孃
朝代：宋

paragraphs: 護檻花濃夢欲欹，五更清露鎖寒扉。
明朝恐負尋芳約，拂曉平瞻霽影依。
貼翠自憐羞舞鏡，送春無奈聽啼規。
金蓮破蘚留芳跡，梨萼翻風作雪飛。
沙上晴鳬窺淺渚，松邊黄蝶繞疏籬。
催吟片雨雲俱黑，狂絮欺人故點衣。
心事肯隨流水盡，新愁不與酒尊宜。
青梅已結梢頭實，驛使難傳隴外枝。
笑折野花輕插鬢，却嫌溪柳妬修眉。
因過竹院參禪意，覓得雲林舊日詩。
聽徹游郎歌古調，停看漁父下苔磯。
紫山迢遞行應好，蒼磴縈迴出每遲。
羅袖翩翩香氣滿，綠陰冉冉鳥聲微。
等閒無限傷春思，芳草天涯腸斷時。